**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2022. október 27-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásokról és az osztály munkájáról:

2022. október 10. napján kihirdetésre került a 2022. évi XXVIII. törvény az európai uniós költségvetési források felhasználásának ellenőrzésével összefüggő egyes törvények módosításáról, amely 2022. október 13-től hatályos, és az információs önrendelkezési jogról és az információszabadságról szóló 2011. évi CXII. törvény valamint ehhez kapcsolódóan a 301/2016. (IX. 30.) Korm. rendelet közérdekű adatigénylés költségtérítésére vonatkozó szakaszainak módosítását tartalmazza akként, hogy költségtérítésként

* csak az adathordozó és a kézbesítés költségét lehet felszámolni, a korábban felszámítható munkaerő-ráfordítás költsége nélkül, és együttes feltételként
* csak a 10.000,- forintot elérő minimumköltség esetén, de maximálisan 190.000,- forint mértékig.

2022. október 11. napján került kihirdetésre a 2022. évi XXIX. törvény az európai uniós költségvetési források felhasználásának ellenőrzésével összefüggő egyes, a közfeladatot ellátó közérdekű vagyonkezelő alapítványokat, a Nemzeti Adó- és Vámhivatalt, valamint az Európai Csalásellenes Hivatal ellenőrzéseit érintő törvények módosításáról, amely 2022. október 13. napjától több jogszabályt is módosít a közfeladatot ellátó közérdekű vagyonkezelő alapítványokról szóló 2021. évi IX. törvény rendelkezéseivel való összehangolás érdekében, így többek között

* az Mötv. képviselőkre, nem képviselő bizottsági tagokra és polgármesterekre vonatkozó összeférhetetlenségi szabályait akként kell alkalmazni, hogy az érintett nem vehet részt olyan döntéshozatalban, illetve nem végezhet olyan tevékenységet, amelyben a feladatai pártatlan, tárgyilagos és elfogulatlan ellátására gazdasági érdeke vagy bármely egyéb közvetlen vagy közvetett személyes érdeke vagy körülménye miatt (ideértve a családi, érzelmi okokat, politikai vagy nemzeti hovatartozást is) nem vagy csak korlátozottan képes;
* a közszolgálati tisztviselőkről szóló 2011. évi CXCIX. törvény módosítása ugyanezen elvek mentén megtörtént.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2022.09.01. - 2022.09.30. közötti időszakban 61 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2022. szeptember 29. napján tartott rendes Közgyűlésen megalkotott rendeletek 2022. október 6. napján kerültek kihirdetésre:

* az önkormányzat 2022. évi költségvetéséről szóló 2/2022. (III.1.) önkormányzati rendelet módosításáról szóló 16/2022. (X.6.) önkormányzati rendelet – hatályba lépett 2022. október 7. napján;
* az önkormányzat által alapított egyes tanulmányi támogatások szabályairól szóló 17/2022. (X.6.) önkormányzati rendelet – hatályba lépett 2022. október 7. napján;
* egyes önkormányzati rendeletek hatályon kívül helyezéséről szóló 18/2022. (X.6.) önkormányzati rendelet – hatályba lépett 2022. október 7. napján.

A fenti rendeletek a jogszabályi előírásoknak megfelelően megküldésre kerültek a Vas Megyei Kormányhivatalnak, illetve a rendeletek és az azok által módosított rendeletek feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2022. szeptember 29-i rendes Közgyűlésen elfogadott határozatok és a Közgyűlés jegyzőkönyve is megküldésre, illetve – a nyilvános ülést illetően – kihirdetésre és a honlapra feltöltésre került.

Az Iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok 2021. évi beszámolóival kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az Iroda elkészítette a Polgármesteri Hivatal 2022. szeptember 1. – 2022. szeptember 30. közti időszakra vonatkozó iktatókönyvek szerinti hivatali statisztikát:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2022.09.01. - 2022.09.30.** |
| **Főszám** | **Alszám** |
| **A) PÉNZÜGYEK** | **8522** | **587** |
| A.1. Adóigazgatási ügyek | 8522 | 587 |
| **B) EGÉSZSÉGÜGYI IGAZGATÁS** | **4** | **75** |
| **C) SZOCIÁLIS IGAZGATÁS** | **402** | **1875** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **647** | **1541** |
| E.1. Környezet- és természetvédelem | 18 | 82 |
| E.2. Építésügyek, településrendezés, területrendezés | 26 | 240 |
| E.3 Építésügy | 0 | 0 |
| E.4 Kommunális ügyek | 603 | 1219 |
| **F) KÖZLEKEDÉS ÉS HÍRKÖZLÉSI IGAZGATÁS** | **78** | **514** |
| **G) VÍZÜGYI IGAZGATÁS** | **7** | **38** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **515** | **2094** |
| H.1. Anyakönyvi és állampolgársági ügyek | 217 | 481 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 31 |
| H.3. A Választásokkal kapcsolatos ügyek | 0 | 0 |
| H.4. Rendőrségi ügyek | 0 | 0 |
| H.7. Igazságügyi igazgatás | 2 | 28 |
| H.8. Egyéb igazgatási ügyek | 296 | 1554 |
| **I) LAKÁSÜGYEK** | **72** | **795** |
| **J) GYERMEKVÉDELMI ÉS GYÁMÜGYI IGAZGATÁS** | **21** | **342** |
| **K) IPARI IGAZGATÁS** | **7** | **27** |
| **L) KERESKEDELMI IGAZGATÁS, TURISZTIKA** | **47** | **208** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **52** | **218** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **2** | **47** |
| **R) SPORTÜGYEK** | **4** | **9** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **120** | **2142** |
| U.1. Képviselő-testület iratai | 0 | 21 |
| U.2. Kisebbségi önkormányzat iratai | 0 | 0 |
| U.3. Szervezet, működés | 74 | 648 |
| U.4. Iratkezelés, ügyvitel | 0 | 71 |
| U.5. Személyzeti, bér- és munkaügyek | 5 | 267 |
| U.6. Pénz- és vagyonkezelés | 41 | 1088 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **1** | **2** |
| X.1. Honvédelmi igazgatás | 1 | 0 |
| X.2. Polgári védelmi, katasztrófavédelmi igazgatás | 0 | 2 |
| **IKTATOTT ÜGYIRATOK SZÁMA ÖSSZESEN:** | **10501** | **10514** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző közgyűlés óta eltelt időszakban 620 db iktatott ügyirat keletkezett az irodán.

**1.** Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljeskörű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A Szombathely - Zanat kerékpárút építéséhez kapcsolódó ingatlan-adásvételi szerződések megkötésre kerültek, illetve a kisajátítási eljárások lezárultak, a földhivatali átvezetések még mindig zajlanak.

A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások, tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

Az Iroda részt vett a szeptemberi közgyűlés által elfogadott takarékossági program előkészítésében, adatgyűjtésben és feldolgozásban, valamint a program végrehajtásának ellenőrzésében.

**2.** Az iroda a **városfejlesztési feladatkörében az alábbiakról számol be:**

A 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

-      **Belterületi útfejlesztések:** A Magyar L. utca, a Nádasdy F. utca és a Paragvári utca esetében a kivitelezés befejeződött, a felújítás megvalósult, a műszaki átadás megtörtént. A Dozmat utca felújítása október elején megkezdődött.

-      **Gyöngyös-patak hídrekonstrukció:** A kivitelező kiválasztására irányuló második közbeszerzési eljárás elindult, ajánlattétel várható ideje 2022. október 21.

-      **Vásárcsarnok környékének rekonstrukciója, kapcsolódó parkolók kialakítása:** A kivitelezés folyamatban van, várható befejezés 2023. első negyedév vége.

-      **Víztorony és környezetének fejlesztése, II. ütem:** A kivitelezés folyamatban van, várható befejezés 2022. év vége.

A **Gothard-kastély állagmegóvása** című Modern Városok Program projektben egyeztetések vannak folyamatban a támogatás felhasználásáról a kastély állagmegóvására, illetve többletforrás bevonásának lehetőségére. A Vas Megyei Kormányhivatal Építésügyi és Örökségvédelmi Főosztályával egyeztetett, csökkentett műszaki tartalmú tervezés megtörtént, a releváns engedélyek rendelkezésre állnak, a műszaki ellenőr beszerzése folyamatban van. A projekt meghosszabbítására irányuló módosítási kérelmet benyújtottuk, a Miniszterelnökség tisztázó kérdést tett fel a műszaki tartalom változására vonatkozóan.

**A Szent Márton Terv II.** MVP projekt lezárult, a fel nem használt kb. 200 millió Ft támogatás visszafizetésre került, a záró beszámoló hiánypótlásának összeállítása és benyújtása folyamatban van. A fel nem használt támogatás egyeztetéseket követően más MVP célra felhasználható lehet.

A TOP közösségi szinten irányított helyi fejlesztési **(CLLD)** program keretében valamennyi projektben folyik a megvalósítás.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben a Közreműködő Szervezet (továbbiakban: KSZ) részére a műszaki módosítást érintő hiánypótló dokumentumok beküldésre kerültek. A módosítás jóváhagyása után a versenyszabályzat alapján kerül sor a beszerzés lebonyolítására.

A **Belvárosi közösségi tér fejlesztése** projektben a beérkezett ajánlatok közbeszerzési-jogi ellenőrzése megtörtént. A műszaki-szakmai értékelés mellett, valamennyi ajánlattevő esetében hiánypótlási felhívásokra lesz szükség. A többletönerő-bevonáshoz vezetői döntés szükséges.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a kivitelezés folyamatosan zajlik. A telepítendő játszótéri eszközök beszerzése részben már megtörtént. A műszaki ellenőr fogja meghatározni az 50%-os készültségi állapotot, amelyet követően kerül sor a szakmai beszámoló KSZ felé történő benyújtásra.

A **TOP-7.1.1-16-H-ERFA-2021-00825** számú, „**Tószer téri sportpálya közösségi célú fejlesztése”** című projekt esetében a kivitelezésre vonatkozó Vállalkozási Szerződés 2022.08.03-án aláírásra került. A KSZ felé benyújtott 3. számú szakmai beszámoló az 50%-os készültségi szintről 2022.09.30-án beküldésre került. A kivitelezési munkálatok folyamatosan zajlanak.

A **TOP-7.1.1-16-H-ERFA-2020-00749** számú, „**Közösségi terek sportfunkciókkal való bővítése”** című projekt esetében a kivitelezésre vonatkozó Vállalkozási Szerződés 2022.09.12-én aláírásra került. A KSZ felé 2022.09.28. napján beküldésre került a 2. számú szakmai beszámoló.

A **TOP-7.1.1-16-H-ERFA-2020-00750 „A 11-es Huszár úti lakótelepen lévő közpark közösségi célú fejlesztése”** című projekt esetében a kivitelezésre vonatkozó Vállalkozási Szerződés 2022.08.03-án aláírásra került. A KSZ felé benyújtott 3. számú szakmai beszámoló az 50%-os készültségi szintről 2022.10.15-én beküldésre került. A kivitelezési munkálatok folyamatosan zajlanak.

A **TOP-7.1.1-16-H-ESZA-2020-02011** számú **DigIT-AGORA - Okos város, okos közösségek** című projekt esetében a projekt mérföldkövei és a mérföldkövek szakmai tartalma került átütemezésre. A3. mérföldkőhöz tartozó „Köz-játék-játszótéri közösségi programsorozat” 5 eleme nem valósítható meg az eredeti mérföldkő szerinti határidőre, 2022.10.31-re, mert a tervezett megvalósítási helyszíneken másik CLLD projektek kivitelezési munkái zajlanak (TOP-7.1.1-16-H-ERFA-2020-00783; TOP-7.1.1-16-H-ERFA-2020-00825). Mivel szabadtéri, játszótéri rendezvényekről van szó, azokat a téli időszakban nem célszerű megvalósítani, ezért indokolt ezen programsorozat 3. mérföldkőből történő áthelyezése a 4. mérföldkőbe, és ezáltal a projekt záró, 4. mérföldkövének a módosítása 2023.05.19-re.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetében a II. közbeszerzési eljárás került kiírásra, az ajánlattételi határidő: 2022.10.24. 12:00 óra. Az I. közbeszerzési eljárás eredménytelensége miatt a projekt mérföldköveinek átütemezése folyamatban van.

A **TOP-7.1.1-16-H-ERFA-2020-00780** számú „**A Szedreskert szabadtéri közösségi rendezvénytérré fejlesztése”** című projekt esetében a III. közbeszerzési eljárás került kiírása, az ajánlattételi határidő: 2022.10.24. 12:00 óra. A II. közbeszerzési eljárás eredménytelensége miatt a projekt mérföldköveinek átütemezése folyamatban van.

A **TOP-6.1.4-16-SH1-2017-00004** jelű **„Schrammel Imre életművének méltó elhelyezése Szombathelyen**” című projekt esetében a KSZ záró helyszíni ellenőrzést tartott 2022.08.17-én, melynek hiánypótlási határideje 2022.09.16. A határidő hosszabbítását kértük 30 nappal, melyet a KSZ 2022.09.12-én jóváhagyott. A hiánypótlás 2022. október 14. napján benyújtásra került a támogató felé.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében a készültség jelenleg 40 %-os. Az eszközbeszerzésre vonatkozó közbeszerzési eljárás eredményesen zárult. A 99 500 000,- Ft-os többlettámogatási igény elbírálásra került, megtörtént a támogatási szerződés módosítása. Újabb többlettámogatási igény került beadásra a KSZ részére, 99.915.877,-Ft összegben.

A **TOP-6.1.3-15-SH1-2016-00001** azonosító számú **„Szombathelyi Vásárcsarnok felújítása”** elnevezésű projekt esetében a korábban beadott többlettámogatási igény elbírálásra került, az 1455/2022. (IX. 19.) Korm. határozat alapján az igényelt 508.319.343 Ft-ból 322.073.616 Ft többlettámogatást kaptunk. Újabb többlettámogatási igény beadása miatt a záró mérföldkő eltolása vált szükségessé. A projekt fizikai befejezésének dátumát 2022. december 31-re módosítottuk.

A Horizont2020-as **JUSTNature** projekt megvalósítása során folyik a tudományos munka előkészítése. A város részéről folyamatban van a „digital twin” szoftver, azaz a város 3D informatikai térképe elkészítéséhez szükséges 2D adatbázis átadása, a meglévő adatok kiegészítése. A projekt beavatkozási helyszíneire vonatkozóan a fakataszter frissítése, kiegészítése történik, illetve a 3D-s adatok megvásárlása. Előkészítés alatt áll a Helyi Stakeholder Csoport felállítása, a közös tervezés munkafolyamatának kialakítása. 2022. október 10-12. között Németh Ákos tanácsnok és Győrffy Ágnes pályázati ügyintéző képviselték Szombathelyt a 2. projekttalálkozón.

A „**Gazdaság- és foglalkoztatásfejlesztési partnerség a Szombathelyi járás területén**” című projekt megvalósítása 2022.03.31-én befejeződött. Az utolsó módosítási kérelem aláírását követően válik lehetségessé a záró szakmai és pénzügyi beszámoló benyújtása a projekt lezárására

A **European City Facility** projektben megtörtént a szakértők beszerzése, a szerződések aláírása, és az érintett intézmények (pl. SZOMTÁV) bevonásával folyik a szakmai munka, kéthetenkénti találkozókkal. A Beruházási koncepció elkészítésének és a Közgyűlés általi elfogadásának határideje 2023. május 2.

A Waclaw Felczak Alapítvány **„Dwa bratanki”** felhívására benyújtott pályázatnál, aminek részeként 2022. május 6-án megvalósult a testvérvárosi megállapodás aláírása a lengyelországi Elblag várossal, a szakmai és pénzügyi beszámoló ellenőrzése folyamatban van.

Előkészítés alatt áll egy pályázat benyújtása a Horizon 2020 program NetZeroCities felhívására, a budapesti ABUD Mérnökirodával közösen. A benyújtási határidő 2022. november 4., a tartalom kialakítás alatt van.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt projektmenedzsment és kötelezően előírt nyilvánosság tevékenysége folyamatos. A tervezői munka szintén folyamatban van, szerződés szerinti ütemben történik. Az előleg kifizetése a – Magyar Államkincstár tájékoztatása alapján – a Nemzeti Hatóság jóváhagyására vár.

A **TOP-6.1.4-16-SH1-2017-00001** számú, **„Képtár turisztikai célú felújítása”** projekt vonatkozásában a vizesblokk kialakítására újabb közbeszerzési eljárás indult, a projekt záró befejezési határideje 2022. december 29. napjára módosult.

A **TOP-6.5.1-16-SH1-2018-00001** számú, **„Maros és Pipitér óvoda energetikai korszerűsítése”** projekt kivitelezési költségei meghaladták a Támogatási Szerződésben rögzített értéket, azonban a többlettámogatási igény elfogadásra került a Támogató részéről, így a projekt támogatott összege 65.623.637,- Ft-tal emelkedett. 2022. október 4-én beküldésre került a projekt záró szakmai beszámolója és záró elszámolása a Támogató részére.

A **TOP-6.5.1-16-SH1-2018-00002** számú, **„Vas Megyei SZC Oladi technikum energetikai korszerűsítése”** projekt 2022. szeptember 29. napjával zárult. A kivitelés rendben megvalósult, esetlegesen felmerült garanciális feladatok is elvégzésre kerültek. 2022. október 12-én a Támogató záró helyszíni ellenőrzést tartott, amely rendben lezajlott.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2022. szeptember 16-tól 2022. október 11-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 5 |
| Adósságkezelés | 0 |
| Átmeneti támogatás | 88 |
| Krízis támogatás | 129 |
| Rendszeres gyógyszertámogatás | 34 |
| Temetési segély | 1 |
| Fűtési támogatás | 126 |
| Rendszeres gyermekvédelmi támogatás | 53 |
| Hátrányos helyzet megállapítása | 26 |
| Önkormányzati lakásban lakók lakbértámogatása | 176 |
| Nem önkormányzati lakásban lakók bérleti díj támogatása | 4 |
| Gázártámogatás | 15 |
| Villamosenergia támogatás | 9 |
| **Összesen** | **666** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek. A hatósági ügyekben a jogszabályban előírt ügyintézési határidőt az Irodán sikerült betartani.

**Közösségi Bérlakás Rendszerben nyilvántartott ingatlanok bérbeadása:**

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2022. szeptember hónapban 2 ingatlan került a KBR rendszerében bérbeadásra.

**Lakás helyreállításának vállalásával történő bérbeadás:**

A környezettanulmányok elvégzését követően, a kérelmezőkkel történt személyes egyeztetések alkalmával, a SZOVA NZrt. által megküldött, 13 db üres, helyreállítandó bérlakás pontos címét, alapterületét, szobaszámát és egyéb helyiségeinek felsorolását, komfortfokozatát, fűtési módját, valamint a felújítási költség összegét tartalmazó bérlakások listája alapján, az igénylők megjelöltek 2 – 3 lakást, amelyeknek megtekintését követően nyilatkoztak arról, hogy részükre a felajánlott ingatlan megfelel.

A bérleménykezelők a lakások megtekintését több időpont biztosításával tették lehetővé. Az egyeztetések során 92 kérelmezővel történt személyes, és több alkalommal telefonon történő konzultáció. Az egyeztetéseket követően 11 db helyreállítandó bérlakás került kijelölésre.

A Szociális és Lakás Bizottság, a 2022. szeptemberi ülésén 25 család részére a lakáshasználatuk meghosszabbításáról döntött, továbbá 9 család részére pedig **rendkívüli szociális krízishelyzetére tekintettel** önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

A **Sport és Ifjúsági Iroda** vezetője az alábbi tájékoztatást adta az iroda munkájáról:

Az iroda szervezésében kerültek lebonyolításra különböző diáksport rendezvények, többek között:

* általános és középiskolások részére atlétika városi bajnokság;
* általános iskolások részére asztalitenisz diákolimpia;
* általános iskolások részére floorball diákolimpia;
* középiskolások részére kosárlabda diákolimpia;
* középiskolások részére röplabda diákolimpia;
* általános és középiskolások részére kézilabda diákolimpia;
* általános és középiskolások részére futsal diákolimpia.

Az iroda közreműködött a különböző szabadidős programok - többek között - szervezésében és lebonyolításában:

* II. Dr. Andits Tamás Tenisz Emlékverseny;
* kerékpártúra a Kőszegi hegységben;
* őszi kerékpártúra – Ják és környékén.

Az iroda szervezésében folytatódott a 2022. évi Városi Tenisz Férfi Csapatbajnokság,

Az iroda megszervezte és lebonyolította

* a második alkalommal megrendezésre kerülő Városi Diák és Szabadidősport Napot;
* a Csónakázó tó – Szigetfutás rendezvényt;

Az iroda feldolgozta a sport kitüntetésekre beérkezett kitüntetési javaslatokat, előkészítette az óvodai sport tevékenység szabályozásához sportszervezetekkel történő együttműködési megállapodásokat, a Sportkarácsonyi jutalmazás új szempontrendszerének kialakítását, továbbá tájékoztatta a szombathelyi székhelyű sportszervezeteket a NEA pályázati lehetőségekről.

Megkezdte a Neumann János Általános Iskola udvarán található 3 db műfüves labdarúgó pálya éves karbantartási munkálatainak előkészítését. Folyamatos egyeztetéseket folytatott a Szombathelyi Szabadidősport Szövetséggel a 2022. évi Szilveszter Teremlabdarúgó Torna szervezésével kapcsolatban.

Az iroda szervezésében került lebonyolításra a Kábítószerügyi Egyeztető Fórum ülése, és elvégezte még a Vasi Diák Közösségi Szolgálat tevékenységéből fakadó adminisztratív feladatokat is.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2022. szeptember - 2022. október hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk jóváhagyása;
* pályázati elszámolások ellenőrzése;
* a Kulturális és Civil Alap pályázati felhívásának közzététele, pályázatok befogadása és döntésre előkészítése;
* a 2022. szeptember 21-i Civil Fórum lebonyolítása, jegyzőkönyv készítése;
* kapcsolattartás civil szervezetekkel, egyeztetések lefolytatása civil szervezetek elhelyezéséről;
* Szent Márton Kártya ügyintézés;
* babaköszöntő csomagok előkészítése;
* polgármesteri keret terhére támogatási szerződések elkészítése;
* Kariatida tanulmányi támogatással kapcsolatos ügyek intézése;
* Idősek az idősekért díjjal kapcsolatos ügyek intézése;
* Idősek világnapja rendezvény lebonyolításában való részvétel, kitüntetéssel kapcsolatos ügyintézés;
* Születések Fája elültetésének előkészítése és lebonyolítása.

Egészségügy területén végzett feladatok:

* A 2022. szeptember 28-i Egészségügyi Szakmai Bizottsági ülés jegyzőkönyvének elkészítése;
* szeptemberi bizottsági, közgyűlési határozatok végrehajtása;
* 30 településsel kötendő fogorvosi megállapodásokkal kapcsolatos ügyintézés;
* Egészségügyi civil pályázati felhívás keretében támogatási szerződések előkészítése, ÖTR rendszerben történő átvezetése;
* Rumi úti rendelő orvosai kérelmének vizsgálata;
* várakozási engedély kiadása;
* október havi közgyűlési és bizottsági előterjesztések elkészítése;
* 2023. évi rendelési idők elkészítése a beérkezett adatlapok alapján
* Telehumanitas Egyesület támogatási szerződéssel kapcsolatos ügye;
* háziorvosi megállapodás módosítása iskolaorvosi feladatok ellátása tárgyában.

Kultúra területén végzett feladatok:

* 2022. szeptemberi bizottsági és közgyűlési határozatok végrehajtása;
* rendelkező levelek, támogatási szerződés készítése;
* októberi bizottsági, közgyűlési előterjesztések elkészítése;
* kulturális intézmények aktuális ügyeinek intézése;
* a 2022. október 11-i Értéktár Bizottsági ülés előkészítése, lebonyolítása.

Köznevelés területén végzett feladatok:

* szeptemberi bizottsági, közgyűlési határozatok végrehajtása;
* októberi bizottsági, közgyűlési határozatok elkészítése;
* az Óvodai Szakmai Naphoz tartozó rajzpályázat és a kiállítás lebonyolítása;
* az Óvodai Szakmai Nap lebonyolítása;
* óvodavezetői értekezlet megszervezése és levezetése;
* törvényességi ellenőrzés dokumentumainak elkészítése (Mesevár és Mocorgó Óvoda);
* vagyonellenőrzés: Aranyhíd EGYMI, VMSZC Kereskedelmi és Vendéglátó Technikum és Kollégium;
* Petz ösztöndíj felhívásának kiküldése az iskolák részére;
* Szombathely visszavár ösztöndíjasokkal kapcsolatos ügyintézés;
* a 2022. október 15-i áthelyezett munkanappal kapcsolatos óvodai felmérés elkészítése.

A **Közgazdasági és Adó Osztály** vezetője az alábbi tájékoztatást adta az osztály munkájáról 2022. szeptember – 2022. október beszámolási időszakra vonatkozóan:

Az osztály a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Az **Adókivetési Iroda és az Adóvégrehajtási és Könyvelési Iroda** tevékenységéről az alábbi tájékoztatást adja:

A helyi iparűzési adó devizában történő megfizetéséről szóló 366/2022. (IX. 26.) Korm. rendelet rendelkezik arról, hogy az adózó 2023. január 1. napjától esedékessé váló helyi iparűzési adóelőleg és helyi iparűzési adó fizetési kötelezettségét a Magyar Államkincstár által a helyi iparűzési adót bevezetett illetékes önkormányzat részére e célból euró vagy amerikai dollár devizanemben történő adófizetésre nyitott számlára történő átutalással is teljesítheti.

Az átutalt összegnek a Magyar Államkincstár számlavezető bankjához történő beérkezésekor érvényes árfolyamon számított és a Magyar Államkincstár számláján jóváírt forintösszegét haladéktalanul átutalja az illetékes önkormányzat helyi iparűzési adóbeszedési számlájára. Az adó megfizetésének napja az illetékes önkormányzat helyi iparűzési adó befizetésére szolgáló beszedési számláján való jóváírás napja.

A hátralékkal rendelkező adózókat folyamatosan felszólítja az iroda tartozásuk rendezésére, ennek elmaradása esetén velük szemben végrehajtási intézkedéseket foganatosít, amelyek keretében hatósági átutalási megbízások (inkasszók) kerülnek benyújtására, illetményletiltásra, valamint ingatlanvagyonra történő jelzálogjog, illetve végrehajtási jog alapításával biztosítja a követeléseket és kényszeríti ki a teljesítést.

Az Adóvégrehajtási és Könyvelési Iroda 2022.09.01. és 2022.10.12. közötti időszakban a külön jogszabályokban meghatározott esetekben 99 db adó- és értékbizonyítványt készített el és küldött meg a kérelmezők részére.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást.

Közreműködött a 11-es Huszár út B terület értékesítése érdekében a pályázati kiírás összeállításában, a szabályozási tervi előírások meghatározásában, módosításában.

Polgármesteri, jegyzői válaszleveleket készített, főépítészi tájékoztatást nyújtott az ügyfelek megkeresésére válaszolva.

Az egyes egyetemes szolgáltatási árszabásokról szóló Kormányrendelet értelmében helyszíni szemléket folytatott le és hatósági bizonyítványokat állított ki a családi fogyasztói közösségek gázár-támogatásának igényléséhez.

A **Hatósági Osztály** vezetője az alábbi tájékoztatást adta az osztály munkájáról:

Az előző beszámoló óta az osztály munkáját érintően jogszabályváltozások nem kerültek kihirdetésre, illetve nem léptek hatályba.

Az **Általános Hatósági Iroda** 2022. szeptember havi munkavégzéséről az alábbiakban adok tájékoztatást.

Az Általános Hatósági Irodához tartozó *anyakönyvvezetők* munkája során 2022. szeptember 1-30. között az alábbi új anyakönyvi események történtek:

* születés anyakönyvezése: 177
* házasságkötés: 58
* haláleset anyakönyvezése: 155

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2022. szeptember 1-30. között a bejegyzett események száma az alábbiak szerint alakult:

* születési események és ehhez kapcsolódó változások: 417,
* házassági bejegyzések és ehhez kapcsolódó változások: 96,
* halotti bejegyzések: 24.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2022. szeptember hónapban 34 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2022. szeptember 1-30. között 113 ügyben indult meg a hagyatéki leltározás, összesen 1163 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2022. szeptember hónapban összesen 86 kérelem érkezett:

* 21 kereskedelmi és kulturális célú közterület-használati kérelem;
* 56 kereskedelmi tevékenységgel kapcsolatos kérelem;
* 5 teleppel kapcsolatos kérelem;
* 3 rendezvénytartási kérelem;
* 1 vásárüzemeltetés engedélyezésére irányuló kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. A nyilvántartás felülvizsgálata során 2022. szeptember hónapban 140 kereskedelmi üzlet adatainak felülvizsgálatára került sor, amely alapján 1 nyilvántartásba vett kereskedelmi tevékenység került hivatalból törlésre.

A szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet 7/A. § (4) bekezdése alapján a jegyző a szálláshely-szolgáltató Nemzeti Turisztikai Adatszolgáltató Központ felé történő regisztrációs és rendszeres adatszolgáltatási kötelezettségét évente köteles hatósági ellenőrzés keretében ellenőrizni, melyet az ASP keretrendszer Nemzeti Turisztikai Adatszolgáltató Központ szakrendszerén keresztül köteles teljesíteni. A hatósági ellenőrzés keretében 71 szálláshely adatszolgáltatási kötelezettségének ellenőrzése megtörtént.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2022. szeptember hónapban 10 bejelentés érkezett a jegyzőhöz állatvédelmi ügyben. Ebben az időszakban 8 helyszíni szemlére került sor, és 1 állatvédelmi hatósági ügyben született határozat, amelyben figyelmeztetés szankció került alkalmazásra az állatvédelmi jogszabályok megsértése miatt.

Az Iroda ellátja a jegyző, mint élelmiszerlánc-felügyeleti szerv *növényvédelmi* feladatait. 2022. szeptember 1-30. közötti időszakban 5 növényvédelmi tárgyú bejelentés érkezett. Ebben a hatáskörben az Iroda 14 esetben végzett bejelentés, illetve saját észlelés alapján hatósági ellenőrzést (helyszíni szemle). A jogsértést tapasztalt esetekben a jegyzőkönyvek alapján eljárásokat kezdeményeztünk a Vas Megyei Kormányhivatal Agrárügyi Főosztály Növény- és Talajvédelmi Osztályánál.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2022. szeptember hónapban összesen 139 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2022. szeptember hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2022. szeptember | 121 | 109 |

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi igazgatással kapcsolatos feladatokat. Döntésre előkészíti a polgármester hatáskörébe tartozó honvédelmi, polgári védelmi ügyeket, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelem helyi szervezeteivel, a Blaguss Agora Hungary Kft-vel és Volánbusz Zrt-vel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény végrehajtásáról szóló 234/2011. (XI.10.) Korm. rendelet 21. §-a értelmében a települések katasztrófavédelmi osztályba sorolását évente a település polgármesterének felül kell vizsgálni. A felülvizsgálat során áttekintésre került az eddigi besorolás, Szombathelyre vonatkozó adatok pontosítása, javítása megtörtént szeptember 22-én. Új kockázati helyszíneket a felülvizsgálat nem talált, ezért a település besorolásának módosítása nem vált szükségessé.

Szeptemberben már folyamatosan zajlott az október 6-án és október 23-án megrendezésre kerülő városi megemlékezésekkel kapcsolatos feladatok ellátása, egyeztetések a honvédséggel, a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és Volánbusz Zrt-vel.

A Hatósági Osztályhoz tartozó ***Közterület-felügyelet*** 2022. szeptember 1–30. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 209 db lakossági bejelentés érkezett. A lakossági bejelentések a Közterület-felügyelet felé 180 esetben telefonon, 23 esetben elektronikus úton, 6 esetben pedig személyesen történtek.

A Szombathelyi Rendőrkapitányság hivatalos megkeresésére 7 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 3 esetben alkalmazott hangszórón keresztül figyelmeztetést, valamint 65 esetben alkalmazott feljelentést. 94 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 5 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 13 esetben, a Polgármesteri Hivatal Városüzemeltetési Osztály a munkavégzésük elősegítése érdekében 1 esetben kértek segítséget.

1. Gépkocsizó reagáló szolgálat

A reagáló szolgálat a fenti időszakban 137 esetben alkalmazott szabálysértések észlelése esetén figyelmeztetést. 11 esetben helyszíni bírságot, 19 esetben a gépjármű üzembentartójának távollétében helyszíni bírságot szabott ki, illetve 30 esetben alkalmaztak feljelentést, és 780 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 36 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során közlekedési szabálysértés miatt 224 esetben alkalmaztak figyelmeztetést. Közrendvédelmi szabálysértések miatt a felügyelők 9 esetben éltek a figyelmeztetés lehetőségével.

Helyszíni bírságot közúti közlekedési szabályok megszegése miatt 37 esetben szabtak ki. A kiszabott bírságok összege összesen 640.000,- forint volt.

Helyszíni bírságot közrendvédelem elleni szabálysértések megszegése miatt 11 esetben szabtak ki. A kiszabott bírságok összege összesen 345.000,- forint volt.

Szabálysértési feljelentést közúti közlekedési szabályok megszegése miatt 8 esetben, közrend elleni szabálysértés elkövetése miatt 33 esetben alkalmaztak.

A járőrszolgálat által mobiltelefonos applikáción keresztül összesen 18 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított.

A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A Gyöngyösparti sétány és környékének (Savaria tömbbelső játszótér stb.) ellenőrzése folyamatos volt, illetve az ellenőrzések számát szinten tartotta a Felügyelet.

A Zanati út – Sas utca sarkán tovább növelte az iroda az ellenőrzések és az intézkedések számát, amelynek köszönhetően a hajléktalan életmódot folytató személyek megjelenése szinte teljesen megszűnt. Azonban elmondható az a tény, hogy ennek hatására a hajléktalan életmódot folytató személyek úgymond „vándorolni” kezdtek. Az új megjelenési helyszínek ellenőrzése, valamint az intézkedések megtétele is folyamatos.

1. Mezőőri szolgálat

A mezőőri szolgálat munkatársai a külterületi részeken 1 esetben észleltek és dokumentáltak illegális hulladéklerakást, amelyben a szükséges intézkedéseket maradéktalanul megtette és lefolytatta a Felügyelet.

Redmine applikáción keresztül 1 esetben történt jelzés leadása.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2022. szeptemberi tevékenységéről az alábbiakban számolok be:

|  |  |
| --- | --- |
| 2022. szeptember 1-30. | db |
| 2022. szeptember 1. napján a telepen lévő kutyák száma | 10 |
| Közterületen befogott kutya | 4 |
| A telepről a gazdának átadott kutya | 1 |
| Örökbeadott kutya | 1 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Lakossági bejelentésre közterületen keresett, de meg nem talált kóbor eb | 3 |
| Kutyatetem | 2 |
| Egyéb állattetem (galamb, sün, macska, patkány stb.) | 19 |
| 2022. szeptember 30. napján a telepen lévő kutyák száma | 12 |

Fenti intézkedéseken felül hatósági eljárás keretében állat beszállítására, illetve hatósági megfigyelésére nem került sor. Ebtámadás miatt Szolgálatunk közreműködését a nevezett időszakban nem kérték.

1. Egyéb feladatok

*Forgalomra alkalmatlan gépjárművek:* A fenti időszakban összesen 39 esetben történt észlelés. 8 db gépjármű került elszállításra, amelyből egyetlen esetben sem történt meg a kiváltás a tulajdonos által.

A közterületről a korábbi években elszállított gépjárművek közül forgalomból való végleges kivonás az illetékes kormányhivatal által 4 esetben történt. Ezen felül 23 esetben van folyamatban lévő kérelmezési eljárás.

A Közterület-felügyelet a tulajdonjogban történt változás bejegyzésének elmulasztása miatt szeptember hónapban 1 esetben kezdeményezte jármű ideiglenes kivonását. Továbbá a felügyelők külföldi hatósági jelzéssel ellátott forgalomra alkalmatlan gépjárművet nem észleltek.

Hatósági bizonyítványok igénylése az illetékes Kormányhivatal irányába nem történt.

A közterületi járőrszolgálat 1 esetben észlelt olyan gépjárművet, amely hatósági jelzéssel nem rendelkezett, azonban az alvázszám alapján beazonosításra került. Az eljárás során megállapítást nyert, hogy az Magyarországon nyilvántartásban nem került regisztrálásra.

Szeptember hónapban a hatályos jogszabályok alapján 2 db gépjármű került átadásra bontó-hulladékkezelő részére megsemmisítés végett.

*Illegális hulladék elhelyezés:* A hatáskörrel rendelkező Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 21 esetben kezdeményeztünk közigazgatási eljárást.

*Zöld területen való várakozás miatti közigazgatási eljárás:* A fenti időszakban összesen 28 esetben indítottunk új közigazgatási hatósági eljárást az elkövetett szabályszegések miatt. Összesen 23 esetben történt határozathozatal, amelyből 15 esetben figyelmeztetés közigazgatási szankció került kiszabásra, 8 határozatban pedig a jogsértés el nem követése került megállapításra. Jelenleg 25 közigazgatási eljárás van folyamatban.

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 1 esetben indított közigazgatási eljárást közterület-használati hatósági szerződés hiányában történő közterület-használat miatt, valamint 6 esetben forgalomra alkalmatlan gépjármű közterületen történő engedély nélküli tárolása miatt.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába szeptember hónapban nem kezdeményezett. Azonban a felügyelők 1 esetben észlelték garázdaság vétségének elkövetését, majd folytatták le a hatáskörükbe utalt intézkedéseket. A helyszínről a rendőrség az elkövető garázda személyt előállította a Szombathelyi Rendőrkapitányságra.

*Rendezvénybiztosítások:* 2022. szeptember hónapban rendezvénybiztosítással kapcsolatban a Közterület-felügyelet irányába 1 esetben, a Szombathelyi Rendőrkapitányság vezetőjétől érkezett felkérés. A feladat gyalogátkelő helyek biztosítása volt a Paragvári utcában található általános iskola és annak környékén. A biztosítási feladatok ellátására szeptember minden munkanapján sor került.

A **Városüzemeltetési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási, szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

A közbeszerzéseket érintő jogszabályok közül 2022. szeptember 19-étől hatályos a közbeszerzési eljárás veszélyhelyzeti eltérő szabályairól szóló **357/2022.** **(IX. 19.) Korm.** **rendelet**, amely a keretmegállapodások, illetve dinamikus beszerzési rendszerek esetében érdemben átalakította a szerződéskötési moratórium szabályait.

Ezen változások érdemben arról szólnak, hogy keretmegállapodásból, illetve dinamikus beszerzési rendszerből történő beszerzés megvalósítás esetén 2022. szeptember 19-én 23:00 órától kezdődően teljes körben, minden beszerzési megoldás esetén érvényes, hogy mentesülni lehet a szerződéskötési moratórium alól, azaz lehet szerződést kötni a moratórium ideje alatt is. Tájékoztatásul jelzem, hogy önkormányzatunk sem dinamikus beszerzést, sem keretmegállapodásos eljárást nem folytatott le, ilyen típusú eljárások nincsenek folyamatban.

A közbeszerzési eljárások eredményeként megkötött szerződések Közbeszerzési Törvény (továbbiakban: Kbt.) szerinti módosításával, valamint teljesítésével kapcsolatos egyes kérdésekről szóló **útmutató** újabb módosítását fogadta el 2022. szeptember 29-én a **Közbeszerzési Hatóság** keretében működő Tanács.

A módosítás szerint nincs akadálya annak, hogy az ajánlatkérő késedelmes teljesítést is elfogadjon, amennyiben az továbbra is érdekében áll. Ugyanakkor a szerződésszegés nemcsak annak polgári jogi szempontú vizsgálatát teszi szükségessé, hanem a helyzet közbeszerzési jogi értékelését is, különös tekintettel a Kbt. 142. § (2) bekezdésében foglaltakra. Amennyiben a szerződést kötő nyertes ajánlattevő a késedelmét kimenti, amit az ajánlatkérő elfogad, ez a tény nem minősül a szerződés módosításának.

Az útmutató taglalja az alvállalkozó bevonása során a szerződésmódosítás eseteit, mely szerint a Kbt. az új alvállalkozó bevonására és a szakember cseréjére vonatkozóan konkrét szabályozást tartalmaz (Kbt. 138. § (2) és (4) bekezdés), és ezen szabályok minden ajánlattevő számára előre megismerhető módon, egyértelműen rögzítik a szakember személye későbbi változásának pontos feltételeit. Erre tekintettel az adott személy változásakor a szerződés a Kbt. 141. § (4) bekezdés a) pontja alapján módosítható az ajánlattevő egyoldalú jognyilatkozatával, illetve az ajánlatkérő beleegyezését is igénylő módon.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Szedreskert szabadtéri közösségi térré fejlesztése (CLLD)** | Ajánlattételi határidő: **2022.10.24. 12 óra** |
| 2. | **TOP – Képtár vizesblokk felújítása IV.** | Új eljárás 2022. 09. 22. KBB ülésén megindításra került, a közbeszerzési eljárás dokumentumai tanúsítvány kiállítása érdekében a KFF-hez kerültek felterjesztésre.A támogató tartalmú tanúsítvány birtokában jelenhet meg az ajánlati felhívás hirdetménye.  |
| 3. | **Gyöngyös patak hídrekonstrukció II.** | Ajánlattételi határidő: **2022.10.21. 10 óra** |
| 4. | **TOP Új bölcsőde eszközbeszerzés**  | A szerződések aláírásra kerültek 2022.10.04. és 2022.10.05. napján. |
| 5. | **Gyöngyösszőllősi klubház (CLLD)** | Ajánlattételi határidő **2022.10.24.** **12 óra**  |
| 6. | **Belvárosi közösségi tér fejlesztése – Vállalkozói központ ( CLLD)** | Értékelés folyamatban, a hiányzó fedezet, nettó 17.746.971.- Ft biztosításáról szükséges rendelkezni. |
| 7. | **Villamos energia beszerzése 2023.évre** | Ajánlattételi határidő: **2022**.**10.10.** 12 óra volt, egy ajánlat érkezett.A KBB 2022. október 18. napján hozott döntési javaslatot az ajánlat elfogadására vonatkozóan. |

A **Beruházási Iroda** vezetője az alábbi tájékoztatást adta az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött, a műszaki átadás-átvételi eljárás lezárult, az elkészült kerékpárút auditálása folyamatban van. A forgalomba-helyezési eljárás az engedélyező hatóságnál megindításra került.

**Szombathely-Balogunyom településeket összekötő kerékpárút** kivitelezési munkálatai folyamatban vannak, a készültség meghaladja a 80 %-ot.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** megnevezésű pályázat: a munkavégzés folyamatos, a kivitelezési készültségi szint megközelíti a 70%-t.

Eszközbeszerzésre vonatkozó közbeszerzési eljárás során a Közbeszerzési Bizottság döntött a nyertes szervezetekről, a szerződések megkötése megtörtént.

**Szombathely, Esterházy Antal u. új bölcsőde közterületről megközelíthető parkolóinak** kiépítésére vonatkozó vállalkozási szerződés aláírásra került, a kivitelezési munkák még nem kezdődtek meg.

**TOP-6.1.4-16 „Képtár turisztikai fejlesztése”** című pályázat:

Az informatikai eszközök beszerzésére vonatkozó közbeszerzési eljárás eredményesen zárult, a szerződéskötés megtörtént.

A Képtár épületébe látogatók részére fenntartott női-férfi vizesblokk felújítására vonatkozó közbeszerzési eljárás megindításra került.

**TOP-6.1.5-15-SH1-2019-00002 Ferenczy utcai fejlesztés:** a kivitelezés folyamatos, jelenleg 75 % készültségi szinten áll.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kivitelező beszerzésére vonatkozó közbeszerzési eljárás folyamatban van.

**TOP-7.1.1-16-H-101-1** **A Tószer téri sportpálya közösségi célú fejlesztése - streetball pályák projektben** a kivitelezés folyamatban van, a készültség meghaladja az 50 %-ot.

**TOP-7.1.1-16-H-ERFA-2020-00749 jelű „Közösségi terek sportfunkciókkal való bővítése” projektben** a Szombathely, Ady tér 6027/1 hrsz., Bem József utca 2804/22 hrsz., Krúdy Gyula utca 9056/11 hrsz., Szedreskert 11727 hrsz. alatti ingatlanokon egy-egy fitnesz park kialakítása: a kivitelezésre vonatkozó vállalkozási szerződés aláírásra került, a munkaterület átadásra került a kivitelező részére.

**TOP-7.1.1-16-H-ERFA-2020-00750 jelű „A 11-es Huszár úti lakótelepen lévő közpark közösségi célú fejlesztése” projektben** a kivitelezés folyamatban van, a készültség meghaladja az 50 %-ot.

**TOP-7.1.1-16-H-ERFA-2020-00783 jelű „Játszóterek fejlesztése” projektben** a kivitelezésre vonatkozó vállalkozási szerződés aláírásra került, a kivitelezés folyamatban van.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** az örökségvédelmi engedély rendelkezésre áll, a kiviteli tervdokumentáció és az árazott költségvetés elkészült. A műszaki ellenőr beszerzése megtörtént. Támogató (Magyar Államkincstár) jóváhagyását követően indítható a kivitelező beszerzésére irányuló eljárás.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kivitelező beszerzésére vonatkozó I. közbeszerzési eljárás fedezet hiányában eredménytelenül zárult, a II. közbeszerzési eljárás folyamatban van.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a kivitelező beszerzésére irányuló közbeszerzési eljárás eredményeként beérkezett ajánlatok értékelése és hiánypótoltatása folyamatban van.

**RRF 1.1.2-2021 azonosító számú „Bölcsődei nevelés fejlesztése”** projektben a tervezési szerződés aláírása megtörtént. Az elkészült vázlatterv megküldésre került a Lechner Nonprofit Kft. részére ellenőrzés céljából, illetve a Településképi véleményezés kezdeményezése megtörtént.

**Panda energiamenedzsment szoftver:** A megbízott vállalkozó részére a fogyasztási adatokhoz, számlákhoz való hozzáférés nagy százalékban biztosított. A rendelkezésre álló adatok alapján az első riportot 2022. október 7-én megküldték.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz (IH) kérelmet nyújtott be az Önkormányzat a Támogatási Szerződésben (továbbiakban: TSZ) megjelölt projekt fizikai befejezésének 2023. augusztus 31. napjára történő módosítására. A kérelem elbírálásához szükséges feltétel volt a SZOMHULL NKft., mint közszolgáltató megfelelőségi véleményének MEKH által történő kiállítása, amelyet az NKft. 2022. május 27-én megkapott, így az IH előtt elhárult az akadály a TSZ módosítására.

A MEKH által a megfelelőségre vonatkozóan kiadott határozat, valamint a TSZ módosítás benyújtása óta eltelt időre tekintettel az NFP Kft. ismételten - 2022. 06. 24-én - benyújtott az Irányító Hatóság részére TSZ módosítási kérelmet, új fizikai befejezési határidőként 2024. 08. 30-i határidőt megjelölve a Projekt előkészítésére és megvalósítására vonatkozó ütemezés alapján. Az új kérelmet az Irányító Hatóság ezidáig nem bírálta el és írásban értesítést sem küldött. Figyelemmel az új ütemezés szerinti 2023.12.31-i elszámolhatósági határidőn túli Projekt fizikai befejezési határidőre, a Projekt további előkészítésének és megvalósításának feltétele, hogy az Irányító Hatóság hozzájáruljon a Projekt új fizikai teljesítési határidejéhez, és továbbra is biztosítsa a Projekt végrehajtásához szükséges támogatási forrást.

2022. szeptember 26-án a Miniszterelnökség Környezeti és Energiahatékonysági Fejlesztési Programok Végrehajtásáért felelős helyettes Államtitkársága értesítette az NFP Kft-t, hogy a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014.(XI.5.) Korm.rendelet 90. § (1) bek a) és b) pontjaira hivatkozva eláll az Irányító Hatóság a TSZ-től, a benyújtott határidő módosításhoz nem járul hozzá, mert a projekt keretében támogatott tevékenység megvalósítására nincs lehetőség.

A döntéshez hozzájárult az Építési és Beruházási Minisztérium azon tevékenysége, amelyben valamennyi projekt átvilágítását elvégezték és a meg nem kezdett projekteket – figyelemmel a kialakult a gazdasági és politikai helyzetre – a továbbiakban nem kívánják támogatni. A projekt így nem kerül megvalósításra, az Önkormányzatnak visszafizetési kötelezettsége nincs.

**Gothard kastély állagmegóvási munkái:** Az örökségvédelmi engedélyben rögzített előírások (egyéb szakértők bevonása, engedélyek megszerzése) miatt, illetve a rögzített feladatok megvalósításához szükséges a Támogatási szerződés módosítása, amely folyamatban van.

A Közgyűlés 266/2021.(XII.16.) Kgy. sz. határozata alapján a támogatási összeg felhasználási lehetőségének biztosítása érdekében a Szalai Építész Iroda Kft-vel szerződést kötöttünk a csökkentett műszaki tartalmú tervek elkészítésére. A tervezők a kiviteli terveket leadták. A kivitelezői és műszaki ellenőri beszerzések előkészítése megkezdődött.

**1625/2021. (IX.3.) Korm. határozat szerinti 905 millió Ft támogatás**

* A Vásárcsarnok környezetének rekonstrukciója: a kivitelezési munkák folyamatosan zajlanak.
* A Víztorony környezetének fejlesztése: a kivitelezési munkák folyamatosan zajlanak. Kivitelező a 15% teljesítést tartalmazó I. részszámláját benyújtotta.
* A Szent István király utcai hídrekonstrukció: a kivitelezésre vonatkozó ajánlati felhívás kiküldésre került.
* Belterületi útfejlesztésekkel összefüggésben: A Paragvári utca felújítása elkészült, a műszaki átadás- átvételi eljárás lezárása folyamatban van. A Magyar László és Nádasdy utca tekintetében a felújítási munkák befejeződtek, a műszaki átadás-átvételi eljárások lezárultak. A Dozmat utca felújítása elkezdődött.

**1625/2021. (IX.3.) Korm. határozat szerinti + 300 millió Ft támogatás**

Zanati kerékpárút fejlesztése projekt: A kivitelező kiválasztására vonatkozó közbeszerzési eljárás eredményesen zárult. A szerződéskötés 2022. augusztus 18-án megtörtént. A kivitelezési munkák előkészítése megkezdődött.

Villamosenergia beszerzésre vonatkozó közbeszerzési eljárásra egy ajánlat érkezett, az ajánlati ár 261 Ft/kWh. Az ajánlat értékelése folyamatban van.

**Tervezések:**

* A Bakó utcai nagy játszótér tervezési feladatokra vonatkozóan a tervezés folyamatban van.
* Gyalogátkelőhelyek kiépítésére (Demeter utca-Metro előtt, Kassák L. - Faludi F. utca kereszteződésében, Kodály Z. utca 1-12. között, Szófia-Maros utca kereszteződésében) vonatkozó tervezői szerződés aláírásra került. Az engedélyes tervek elkészültek, az engedélyező hatóság által kiadott engedély véglegessé vált. A kiviteli terv és költségbecslés elkészült.
* A Szombathely, Bartók Béla krt. – Gagarin utca – Jókai utca – Jégpince utca kereszteződésben körforgalom kialakítására vonatkozó tervezői szerződés aláírása került. Az engedélyes tervdokumentáció elkészült, az engedélyező hatóság felé benyújtásra került.
* A Szombathely, Markusovszky utca – Sugár út – Horváth Boldizsár krt. – Dr. István Lajos krt. kereszteződésben körforgalom kialakításával összefüggésben az engedélyezési és kiviteli tervek elkészítésére vonatkozó tervezői szerződés aláírásra került, a tervezés folyamatban van.
* A Szombathely, Stromfeld Aurél-lakótelepen a Kemény Zsigmond utca 35-39. számú társasház mögötti (1705/84 hrsz-ú) ingatlanon lévő játszótér kerítésének cseréjére, valamint a 1695/29 hrsz. alatti ingatlanon (meglévő sportpálya mellett) pihenőpark kialakítására vonatkozó kiviteli terv elkészült.
* A Szombathely, Acél utca, Alkotás utca, Bártfa utca (Hámor és Alkotás utca közötti szakasza), Hámor utca, Ipar utca, Jegenye utca, Vas utca felújítására vonatkozó kivitelei tervek készítése folyamatban van.
* A Szombathely, Északi Iparterület 02089/5-7 hrsz-ú ingatlan vonatkozásában ivóvízellátó és szennyvízelvezető hálózat vízjogi létesítési engedélyezési és kiviteli tervének elkészítésére, közműtanulmány és árazatlan költségvetés elkészítésére vonatkozó tervezői szerződés aláírásra került, a tervezési folyamat elindult.
* A Szombathely, Északi Iparterület 02089/5 hrsz-ú ingatlan megközelítését biztosító út és közlekedési csomópont építésre (I. ütem) engedélyezési és kiviteli terv elkészítésére a tervezői szerződés aláírásra került, a tervezési folyamat elindult.
* A Hunyadi János utca burkolat-felújítására (Szent Gellért utcai körforgalmi csomópont és a Károlyi Antal utca között), valamint a Hunyadi úti Gyöngyös patak híd felújítására vonatkozó engedélyes és kiviteli tervek elkészítésére, rehabilitációs szakmérnöki feladatok ellátására a tervező beszerzése folyamatban van.
* A Szőllősi és Rumi út felújításával összefüggésben a tervezési feladatokra vonatkozó ajánlatok alapján a szerződéskötés megtörtént, a tervezés folyamatban van.
* A Bogáti fasor-Sport tér közötti szakaszra vonatkozó útburkolat felújításra vonatkozó tervezői szerződéskötés megtörtént, a tervezés folyamatban van.
* A Szombathely, Éhen Gyula téren (6752. hrsz.) a zöldterület mellett új parkolóhelyek kialakítására vonatkozóan a tervezői szerződés aláírásra került. Az engedélyezési tervdokumentáció elkészült és engedélyező hatóság részére benyújtásra került, az engedély véglegessé vált. A kiviteli tervek és árazott költségvetés rendelkezésre állnak.
* A Szombathely, Rohonci út 46-50. számú társasház mögötti, 2808/13 hrsz. alatti ingatlanon új parkolók kialakítására vonatkozóan a tervezési szerződés aláírásra került, az engedélyezési tervdokumentáció és az építési engedély rendelkezésre áll. Kiviteli terv készítése folyamatban.
* A Szombathely, 11-es Huszár út, 2164/10 hrsz. alatti ingatlanon meglévő játszótér felújítására vonatkozó tervdokumentáció elkészült.
* A Szombathely, Bem és Szűrcsapó utca közötti (2786/1, 2778 hrsz.) parkrehabilitációra vonatkozóan a kiviteli tervdokumentáció és árazott költségvetés rendelkezésre áll.
* A Szombathely Váci Mihály utca 32-34 (2759/50 hrsz.) mögötti területén parkoló kiépítésére vonatkozó kiviteli tervdokumentáció és árazott költségvetés rendelkezésre áll.
* A Szombathely, Károly Róbert utca (9145. hrsz.) burkolatfelújítására vonatkozó teljeskörű kiviteli tervdokumentáció elkészítésére tervezői költségbecsléssel, valamint rehabilitációs szakmérnöki feladatok ellátására vonatkozó tervezési szerződés aláírásra került. A kiviteli tervek és a tervezői költségbecslés készítése folyamatban van.
* A Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvízelvezetésének egységes szerkezetű vízjogi üzemeltetési engedélyezési terveinek elkészítése tárgyában a szerződéskötés 2022. július 21. napján megtörtént. Az engedélyezési tervdokumentáció az engedélyező hatóság és az Önkormányzat részére átadásra került.
* A Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvízelvezetésének egységes szerkezetű vízjogi üzemeltetési engedélyezési terveinek elkészítése tárgyában a szerződéskötés 2022. július 21. napján megtörtént, a tervezés folyamatban van.

**Elena Projekt** - Az STS-KKS vállalkozói konzorcium által elkészített energetikai felmérések alapján elkészült Szombathely város vonatkozásában a Részletes Megvalósíthatósági Tanulmány (RMT). Az RMT alapján – az Önkormányzat által korábban kijelölt 17 helyszínen - háromféle beruházást lehet megvalósítani, Esco-s finanszírozással: napelemes rendszer kiépítését (15), világítás rekonstrukciót (12), illetve hőszivattyús melegvízellátást (3). Az RMT alapján a modernizációs beruházások gyakorlati megvalósításának végrehajtását/finanszírozását végző cég (ESCO) beszerzésére a közbeszerzési eljárás előkészítése megkezdődött. A projekthelyszín kiválasztásra került: Aréna sportcsarnok régi és új szárny, az épületekkel összefüggésben az E-on meghatalmazása a szakértők részére megküldésre került. Az ESCO cég beszerzésével kapcsolatos üzemeltetési feltételek meghatározásra kerültek. Az ESCO cég beszerzésére vonatkozó közbeszerzési eljárást a Konzorciumvezető az ajánlattételi határidő előtt visszavonta.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A Vasivíz Zrt. a Szombathely-Kőszeg Térségi víziközmű rendszeren képződött víziközmű használati díj terhére elszámolható beruházásait, felújítási-pótlási munkáit ütemezetten végzi. A 2023-2037 időszak Gördülő Fejlesztési Terve (GFT) módosításának egyeztetése megtörtént. A 2011. évi CCIX. törvény és az 58/2013. (II.27.) Korm. rendelet szerint a Magyar Energetikai és Közmű-szabályozási Hivatal (MEKH) jóváhagyásának beszerzése szükséges.

A magánberuházásban kiépülő víziközművek tulajdonba adásával kapcsolatos ügyek intézése folyamatos.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtésével és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2022. szeptember 10. és 2022. október 11.* napja közti időszakban az ***iktatott ügyek száma 762 db***, amelyből

* parkfenntartás 24 db,
* közutak, közterületek üzemeltetése és fenntartása:
* kezelői hozzájárulások (közművek elhelyezése, közterületek bontása,

útcsatlakozások kialakítása, rendezvények) 183 db,

* úthiba 94 db,
* behajtási engedély 7 db,
* telephely igazolások 10 db,
* köztemetők üzemeltetése és fenntartása 12 db,
* csapadékvíz-elvezetés 16 db,
* helyi közösségi közlekedés 21 db,
* a köztisztaság 60 db,
* kéményseprő ipari közszolgáltatás 0 db,
* az e-közműegyeztetéssel, a nem közművel összegyűjtött háztartási szennyvíz

begyűjtése és ártalommentes elhelyezése 0 db,

**összesen:** 427 db

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2022. szeptember 10. és 2022. október 11.* napja közti időszakban az iktatott hatósági ügyek száma 335 db, amelyből

* fakivágás 32 db,
* közterület-használat 120 db,
* vízgazdálkodás 15 db,
* környezetvédelem (zajvédelem és egyéb) 108 db,
* hulladékgazdálkodás 60 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A Közgyűlés a 237/2022. (VI.27.) számú határozatával a VOLÁNBUSZ Zrt. helyi közforgalmú közlekedési feladatainak ellátásáról szóló 2021. évi tevékenységét bemutató beszámoló alapján 481.465.429,- Ft összeget ismert el ellentételezési igényként, melynek átutalására sor került.

2022. szeptember 13-án a VOLÁNBUSZ Zrt. munkatársaival lefolytatott egyeztetésen a VOLÁNBUSZ Zrt. jelezte, hogy továbbra is fenntartja a 2021. évi ellentételezési igényét.

A Szombathelyi Törvényszék, mint II. fokú Bíróság jóváhagyta a Szombathelyi Járásbíróság ítéletét, amelyben a VOLÁNBUSZ Zrt. keresetét elutasította. A közszolgáltatási szerződésre kiírt pályázati eljárásban a VOLÁNBUSZ Zrt. pályázatát érvénytelennek, míg a BLAGUSS Kft. pályázatát érvényesnek mondta ki. A jogerős ítélet szerint egyértelmű, hogy az Önkormányzat a pályázati eljárás során szabályosan járt el azzal, hogy a VOLÁNBUSZ Zrt. pályázatát a jogszabálynak megfelelően érvénytelennek és a BLAGUSS Kft. pályázatát érvényesnek nyilvánította.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, javítása, valamint a város területén lévő zárt csapadékcsatorna és víznyelő mosatása megrendelések alapján folyamatosan történik a város egész területére kiterjedően.

A Parkerdő területére kettő darab zárható hulladékgyűjtő konténer került kihelyezésre a kommunális hulladék gyűjtése céljából, melyek a bérlését a város 2022. január 1-től megrendelte, de az elszállítás díját nem az Önkormányzat fizeti.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik Irodánk felé.

22 civil szervezet csatlakozott már a programhoz, így több park és játszótér örökbefogadása megtörtént, illetve van folyamatban. Az együttműködési megállapodások megkötése folyamatosan történik.

Az idei évben is folyamatosan végzi az utcatakarításokat a SZOVA NZrt. a város több pontján, így a Fő tér takarítása is folyamatos.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a parkfenntartási feladatokat, mint fűnyírást, parkok takarítását, balesetveszélyes fák kivágását folyamatosan végzi. Jelenleg zajlik a virágágyások beültetése árvácskával, tulipánnal. A VárosFa programban október hónapban érkezik 70 db fa, amelyek beültetése is megtörténik. A parkfenntartás keretében történő éves fapótlás előkészítés alatt van (kb. 200 db).

A Falco Zrt. támogatásával a Mérleg utcai játszótér műszaki átadás-átvétele történik meg. A 11-es Huszár úti lakótelepen lévő kutyafuttatón kutyatrenírozó eszközök kihelyezését tervezik megvalósítani.

A közterületi bálványfák irtását a Szombathelyi Parkfenntartási Kft. hamarosan megkezdi.

2022. júliusában megkezdődött Szombathely város Környezetvédelmi Programjának elkészítése, mely dokumentum várhatóan a novemberi közgyűlés elfogadó döntése után válik véglegessé.

A redmine rendszeren keresztül, a „Szépítsük Együtt Szombathelyt” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. A város több pontján a járdák felújítása zajlik.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket. Figyelemmel kísérte és kíséri az intézmények költségcsökkentésével összefüggő feladatokat és gondoskodik az esetleges informatikai jellegű feladatok végrehajtásáról.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A Belső Ellenőrzési Iroda tevékenységének keretét adó 2022. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése a 2021. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2022. szeptember végén fejeződtek be az alábbi vizsgálatok:

* A Külső Söptei út 460 fm-es hosszban történő kiépítésére meghirdetett közbeszerzési eljárás szabályosságának megítélése;
* Szombathely Megyei Jogú Város Polgármesteri Hivatala beszerzéseinek szabályszerűsége;
* A nemzetiségi önkormányzatok (német, horvát, szlovén, roma) gazdálkodásának vizsgálata.

A vizsgálatok tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban témavizsgálatot indított el az iroda a kizárólagos tulajdonú gazdasági társaságok leltározási tevékenységének vizsgálata tárgyában.

Az ellenőrzött társaságok az alábbiak:

* SZOVA Zrt.
* FÉHE Nkft.
* Szombathelyi Sportközpont és Sportiskola Nkft.
* Szombathelyi Parkfenntartási Kft.
* Vas Megyei Temetkezési Kft.

A vizsgálatok várhatóan november közepén fejeződnek be.

A **Gondnoksági Iroda** vezetője az alábbi tájékoztatást adta az iroda tevékenységéről: az iroda az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

Az irodafelújítások befejeződtek. Az irodákban az elkopott, felszakadt PVC aljzatok kicserélésre kerültek, illetve a tisztasági festések megtörténtek.

A megnövekedett rezsiárak tekintetében a jövő évi költségvetés előkészítése megkezdődött. A takarékossági intézkedések kapcsán elrendelt asztali lámpák beszerzése megtörtént. Megvalósította a Thököly utcai kisparkoló világításának gazdaságosabbá tételét, folyamatosan nyomon követi a közüzemi fogyasztásokat.

A népszámlálás lebonyolításához maszkok, fertőtlenítőszerek, nejlon táskák beszerzéséről intézkedett az iroda.

A megengedett hőmérséklet biztosítása érdekében folyamatos a fűtés állandó felügyelete.

Az adventi díszkivilágítás biztosításához a támogatók felkeresését, valamint támogatási szerződések előkészítését az iroda elvégezte.

A tönkrement és használhatatlan bútorok és eszközök selejtezésére is sor került.

Lefolytatta a fénymásolópapír beszerzés versenyeztetési eljárását.

A törvényi kötelezettség alapján előírt éves rovar- és rágcsálóírtás megtörtént.

A jogszabály alapján a Kormányhivatal használatában lévő hivatali tulajdonú autó (Opel Vectra) visszavétele megtörtént – mivel arra a Kormányhivatal jelzése alapján a továbbiakban nincs szükség.

Kérem a Tisztelt Közgyűlést tájékoztatóm elfogadására.

**Szombathely, 2022. október „ ”**

 **/: Dr. Károlyi Ákos :/**

**HATÁROZATI JAVASLAT**

**….…/2022. (X. 27.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal